सनापा ओन्हैं समझावै कै कोसिस पहिलेव किहे रहे। यक ठू किस्सा सुनाइ कै जउने महिया यक रानी रही। अकाल परा तौ ऊ परजा से कहिस कि मनई के रोटी नाहीं बाय तौ ऊ हलुवा पूड़ी काहे नाहीं खात?
‘बउरान हौ का, सनापा? जेकरे रोटी न रही ऊ हलुवा पूड़ी कहां से खाई?’ मनोरथ कहिन।
‘झिनकू के घरे चला जाव। ओनहीं खवइहैं।’ मनोरथ समझि गए कि सनापा झिनकू से बहुतै चिढ़ा हैं। भरा बइठा हैं।
मनोरथ का किस्सवा नीक नाहीं लाग एकरे बादौ यक रोज वै दउरत सनापा के इहां पहुंचे। पूछिन, ‘कहौ सनापा! ई नवा काव होत बाय? पिलाटिक कै पाता काव होत है? सब कहत बाय अब पिलाटिक कै पाता रही, हरियर पाता न रही?’तबले बरमचारी, बिफई, मन्नर, पलटनिहा, छंगू, मनतोर सब पहुंचि गए। घुटुन्नेव पाता कै किस्सा सुने रहे। हजार पांच सौ कै कयू पाता लिहे चला आय रहे कि पुरनके डकखनवा मा बदलि लेंय। जनतै न रहे कि डकखनवा मा मन्नर कै अब कउनौ सुनवाई नाहीं बाय। यही बीचे झिनकू नन्हे से कहवाइन कि नेम बदलि गय। अब कउनौ पुरान पाता डाकखाना मा जमा न होई काहे कि बेइमान मनई कुल हरियर पाता गुलाबी किहे लेत हैं।
‘आगे से कलट्टरगंज मा जउन लेन-देन होई, पिलाटिक के पाता से होई। बड़के पेड़ पालव छोट बड़ा कुल पाता झारि दिहिन। हरियर पाता के जगह पिलाटिकै पिलाटिक,’ नन्हे कहिन।
‘के कहिस तुंहसे? आइ गयो गियान झारै,’ बरमचारी भड़कि गए।
‘झिनकू कहिन है। कहिन कि जेकरे पिलाटिक कै पाता न रही, ऊ कुच्छू न बेसहि पाई,’ नन्हे देखिन कि सबै खौंखियाइ कै नटई पकरि लेहैं तौ भक्क से बोलि दिहिन।
‘झिनकू बउरान हैं का? पहिले कहत रहे पिलाटिक बंद, पिलाटिक कै झोरा बंद। अब काव होइ गय? खुदै पिलाटिक कै पाता चलावै चाहत हैं,’ पलटनिहा गुस्सा मा रहे। कहिन, ‘अस्सी साल उमिर भय, यस अनरथ हम कब्बौं नाहीं देखेन’
पलटनिहा के बाद के बोलत, सब चुपाइ गए तौ नन्हे कै हौसला बढ़ा। लाग कि अब वै जउन कहिहैं, सब सुनी। वै सीधे पलटनिहा के ओरी मुड़े।
‘तौ अब देखि ल्यौ। सगरी दुनिया पिलाटिक से चलत है तौ तू काहे कलट्टरगंज का पीछे ढकेलै चाहत हौ, ताऊ!’ झिनकू कै जउन रुतबा रहा, नन्हे समझि नाहीं पावत रहे कि सवाल जबाब काहे होत बाय। वै राती का आठ बजे कहि दिहिन तौ बहस कउने बाती कै?
‘काहे? झिनकू परधानमंतरी होंय का?’ सब पटान रहा मुला मनोरथ बोलि परे। ‘उहै समझि ल्यौ। वै परधानमंतरी से हाथ मिलाइ कै आय रहे तौ कुछ गुन आइन गय होई।’
awa_Deva awa_Deva awa_Deva awa_Deva awa_Deva awa_Deva awa_Deva awa_Deva awa_Deva awa_Deva awa_Deva